Imtella' Awwissu 21, 2021 Ġimagħtejn wara li rapport tan-Nazzjonijiet Magħquda ikkonkluda li l-Artiku mistenni jisħon b'rata li hi d-doppju tal-medja tal-bqija tal-globu, fuq l-ogħla art fi Greenland, għall-ewwel darba għamlet ix-xita flok niżlet il-borra. Matul il-ġimgħa li għaddiet, għall-ewwel darba mindu bdew jinżammu r-rekords, fuq l-ogħla muntanja fi Greenland għamlet ix-xita flok niżlet il-borra. Ix-xita bi qliel damet nieżla siegħat sħaħ hekk kif l-istrumenti tal-Isnow and Ice Data Centre irreġistraw temperaturi inqas kesħin mis-soltu. It-temperaturi ogħla u x-xita wasslu biex is-silġ inħall b'rata ferm aktar mgħaġġla minn snin oħra. Ix-xjenzati ddeskrivew dan il-fenomenu bħala rari ħafna. Anzi, qatt ma raw bħalu minn kellhom iżommu l-istatistika mill-1950 'l hawn. U qed iqisuh bħala sinjal ieħor li d-dinja qed tisħon b'rata ferm aktar mgħaġġla. Rapport tan-Nazzjonijiet Magħquda ippubblikat ġimgħatejn ilu juri li z-zona tal-Artiku mistennija tisħon b'rata li hi d-doppju tal-medja tal-bqija tal-globu. L-istess rapport jikkonferma li t-tibdil fil-klima huwa kkawżat mill-bniedem. L-uragan imlaqqam Grace kompla jżid fl-intensità tiegħu hekk kif beda dieħel fil-Golf tal-Messiku u f'dawn is-sigħat mistenni jasal fuq l-istat ta' Veracruz. Eluf ta' turisti f'Tecolutla kellhom jippakkjaw kollox u jevakwaw qabel jaslu l-irwiefen u x-xita li qed iġorr miegħu l-uragan. Fil-jiem li għaddew l-irwiefen ikkawżati minn Grace laħqu veloċità ta' 185 kilometru fis-sigħat waqt li għaddew minn fuq il-Karibew u ħallew madwar 700,000 ruħ bla dawl fi djarhom. B'xorti tajba ma kienux irrappurtati mwiet. Il-kontinent Amerikan, iżda aktar 'il fuq, bħalissa qed iħabbat wiċċu ma' tempesta tropikali wkoll. It-tempesta mlaqqma Henri mistennija tilħaq l-akbar intensità tagħha il-Ħadd hekk kif tasal fuq l-istat ta' New England fil-grigal tal-Istati Uniti.